Správa zo zahraničnej pracovnej cesty 

1. Účastník ZPC:
Ing. Diana Demková, riaditeľka odboru štátnej a európskej politiky vo vede a technike sekcie vedy a techniky MŠVVaŠ SR
Mgr. Patrik Helmich, odbor štátnej a európskej politiky vo vede a technike sekcie vedy a techniky MŠVVaŠ SR

2. Zahraničná pracovná cesta:
Štát: Poľsko
Mesto: Varšava
Vykonaná v dňoch: 26.3.2012
Názov prijímajúcej organizácie: Poľské ministerstvo pre vedu a vysoké školstvo
Adresa: 
ul. Wspólna 1/3
00-529 Varšava
Účel cesty: Stretnutie ministrov členských krajín EÚ 12 a Chorvátska k vybraným otázkam v súvislosti s návrhom nového rámcového programu EÚ pre výskum a inovácie Horizont 2020.
Spôsob jej financovania (cestovné, pobytové náklady, iné výdavky):
Cestovné náklady: hradené MŠVVaŠ SR
Pobytové náklady: hradené MŠVVaŠ SR

3. Rámcový program pobytu:

26.3.2012	            Odchod z Bratislavy na Schwechat, odlet zo Schwechatu do Varšavy
26.3.2012	Rokovanie predstaviteľov členských krajín EÚ 12 a Chorvátska (11.00 – 15.00 hod)
26.3.2012              Prílet na letisko Schwechat, príchod do Bratislavy

4. Stručný priebeh podujatia a rokovaní:

Dňa 26. marca 2012 sa vo Varšave uskutočnilo stretnutie ministrov členských krajín EÚ 12 (a Chorvátska ako asociovanej krajiny) resp. ich zástupcov, ktorého cieľom bolo identifikovať spoločné záujmy krajín EÚ 12 v súvislosti s návrhom nového rámcového programu pre výskum a inovácie na roky 2014 až 2020 Horizont 2020 (ďalej len „program Horizont 2020“). Za MŠVVaŠ SR sa na rokovaní zúčastnili poverení zástupcovia sekcie vedy a techniky MŠVVaŠ SR.	
Na úvod privítala účastníkov poľská ministerka pre vedu a vysoké školstvo Barbara Kudrycka, ktorá vo svojom úvodnom prejave zdôraznila potrebu spoločného postupu členských krajín EÚ 12 a Chorvátska pri rokovaniach o programe Horizont 2020. 
Poľská ministerka potvrdila, že závery, ktoré vyplynú z rokovania budú zhrnuté v spoločnom liste ministrov členských krajín EÚ 12 a Chorvátska, ktorý bude adresovaný predsedovi EK p. Barossovi, predsedovi Európskeho parlamentu p. Schulzovi, komisárke pre výskum, inovácie a vedu p. Geoghegan Quinn a predsedníčke Výboru Európskeho parlamentu pre priemysel, výskum a energetiku p. Sartori.
Nasledovala diskusia založená na podkladovom materiály, ktorý pripravilo poľské Ministerstvo pre vedu a vysoké školstvo.
V rámci diskusie sa podarilo identifikovať spoločné návrhy členských krajín EÚ 12 a Chorvátska, ktoré majú prispieť k vytvoreniu podmienok pre zvýšenie účasti týchto krajín v programe Horizont 2020 oproti doterajším rámcovým programom EÚ pre výskum a vývoj.
Spoločné návrhy sú zhrnuté v záveroch z rokovania:

•	Podpora otvoreného prístupu k excelentným výskumným infraštruktúram v EÚ:
Členské krajiny EÚ 12 a Chorvátsko sa zhodli, že je kľúčové, aby bol zabezpečený otvorený prístup k excelentným výskumným infraštruktúram v celej EÚ. Program Horizont 2020 by mal tiež podporovať cezhraničnú spoluprácu a v rámci nej zahrnúť podporu aj pre výskumné infraštruktúry, ktoré síce nie sú súčasťou cestovnej mapy Európskeho strategického fóra pre výskumné infraštruktúry (ESFRI Roadmap), ale môžu hrať významnú úlohu v rámci cezhraničnej a regionálnej spolupráce. 
Navrhujú tiež vytvorenie celoeurópskeho informačného systému o regionálnych výskumných infraštruktúrach a možnostiach prístupu k nim, ktorý by vznikol za podpory Európskej komisie. 
Európska komisia by mala udeľovať štatút excelentnosti (label of excellence) regionálnym výskumným infraštruktúram, ktoré dosiahnu vysokú úroveň výskumnej kapacity.
•	dvojkolové hodnotenie projektov v programe Horizont 2020
Členské krajiny EÚ 12 a Chorvátsko navrhujú, aby  sa vo vytipovaných oblastiach v programe Horizont 2020 skúšobne využil dvojkolový systém hodnotenia projektov, čím by sa mali znížiť nároky a náklady na prípravu projektu žiadateľmi. Očakáva sa, že by takéto opatrenie prispelo aj k vytvoreniu podmienok pre účasť nováčikov bez predchádzajúcich účastí v rámcových programoch EÚ pre výskum a inovácie. 
K zlepšeniu účasti krajín EÚ 12 a Chorvátska v projektoch programu Horizont 2020 by mohol prispieť aj návrh udeľovať projektu pri hodnotení dodatočné body, ak je súčasťou konzorcia účastník z krajín s nízkou účasťou v rámcových programoch EÚ pre výskum a inovácie. 
Taktiež by sa mala podporiť lepšia vyváženosť a väčšia účasť odborníkov z týchto krajín medzi hodnotiteľmi projektov programu Horizont 2020.
•	Personálne náklady – odmeňovanie výskumníkov v projektoch programu Horizont 2020
Problémom sú značné rozdiely medzi platmi výskumníkov v jednotlivých členských krajinách EÚ a taktiež príliš komplikovaný doterajší systém výpočtu personálnych nákladov. Členské krajiny EÚ 12 a Chorvátsko sa zhodli, že jedným z možných riešení je napr. použitie modelu Marie Sklodowska – Curie pre celý program Horizont 2020. Uvedený model sa však navrhuje len ako alternatíva s tým, že by si inštitúcia mohla vybrať medzi modelom Marie Sklodowska Curie a štandardným modelom.
•	Podpora malých a stredných projektov výskumu a vývoja
Kľúčovou pre členské krajiny EÚ 12 a Chorvátsko je väčšia podpora pre malé a stredné projekty, ktoré na rozdiel od veľkých projektov uľahčujú účasť výskumníkov z týchto krajín a pritom dokážu byť rovnako excelentné. Sú taktiež vhodnejšie pre oblasť sociálnych a humanitných vied. 
•	Stanovenie cieľov a indikátorov pre hodnotenie implementácie a výsledkov   programu Horizont 2020 založených na rozšírení účasti
Stanovenie takýchto cieľov a indikátorov má napomôcť správnemu hodnoteniu implementácie programu Horizont 2020. Ak má program Horizont 2020 prispieť k vytvoreniu a fungovaniu Európskeho výskumného priestoru musí znižovať rozdiely vo výskume a inováciách v jednotlivých krajinách EÚ. V programe Horizont 2020 by tak mali byť stanovené konkrétne ciele zamerané na rozšírenie účasti vrátane adekvátnych hodnotiacich indikátorov, ktorých plnenie by bolo merateľné.
•	 Koncept inteligentnej špecializácie
Je potrebné jasne definovať, že regionálna politika je plne v kompetencii členských krajín EÚ.  Európska komisia, by však mohla pomôcť s implementáciou stratégií inteligentnej špecializácie v členských krajinách EÚ. Osobitne sa opäť spomína podpora excelentných regionálnych výskumných centier ako kľúčového prvku pre stratégie inteligentnej špecializácie.

5. Odporúčané závery:

Na rokovaní sa predstavitelia členských krajín EÚ 12 a Chorvátska zhodli na viacerých spoločných návrhoch na zlepšenie podmienok pre účasť týchto krajín v navrhovanom programe Horizont 2020.

Na základe záverov stretnutia pripravilo poľské Ministerstvo pre vedu a vysoké školstvo návrh spoločného listu ministrov, ktorý bude adresovaný predsedovi EK p. Barossovi, predsedovi Európskeho parlamentu p. Schulzovi, komisárke pre výskum, inovácie a vedu p. Geoghegan Quinn a predsedníčke Výboru Európskeho parlamentu pre priemysel, výskum a energetiku p. Sartori.

Návrh listu bol predložený na pripomienkovanie členským krajinám EÚ 12 a Chorvátsku v termíne do 4.4.2012.

Sekcia vedy a techniky MŠVVaŠ SR pripravila k návrhu listu pre kanceláriu ministra stanovisko s odporúčaním súhlasiť so znením listu.

6.   Prehľad prinesenej dokumentácie a miesto jej uloženia
Dokumentácia z podujatia je uložená na Sekcii vedy a techniky MŠVVaŠ SR, kde je na požiadanie k dispozícii.

7.  Osobitne vyhodnotený očakávaný prínos ZPC
List adresovaný vysokým predstaviteľom EÚ podporí spoločné záujmy krajín EÚ 12 (a Chorvátska) pri rokovaní o návrhu programu Horizont 2020. Cieľom je vytvoriť podmienky pre zvýšenie účasti týchto krajín v projektoch programu Horizont 2020.

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR: www.minedu.sk.

Súhlasím so zverejnením správy na internete.

Správu vypracoval: Mgr. Patrik Helmich
Dátum: 2.4.2012
Správu schválil: 
RNDr. Marta Cimbáková, generálna riaditeľka, Sekcia vedy a techniky MŠVVaŠ SR